b'\n_START_ARTICLE_\nAnnika Urvikko\n_START_PARAGRAPH_\nAnnika Urvikko (s. 17. marraskuuta 1990 Tampere) on suomalainen telinevoimistelija, joka edustaa Tampereen Voimistelijoita._NEWLINE_Urvikko aloitti voimisteluharrastuksen vuonna 1997. H\xc3\xa4n nousi juniorien maajoukkueeseen vuonna 2004 ja A-maajoukkueeseen vuotta my\xc3\xb6hemmin. H\xc3\xa4nen valmentajansa ovat ven\xc3\xa4l\xc3\xa4inen Igor T\xc5\xa1erepov ja Riitta Taipale. Urvikon koreografiat tekee Maiju Missokia. _NEWLINE_Maailmancupin osakilpailujen palkintokorokkeelle Urvikko on noussut viidesti, mink\xc3\xa4 lis\xc3\xa4ksi h\xc3\xa4n on ylt\xc3\xa4nyt useasti kahdeksan parhaan voimistelijan loppukilpailuihin. Kansainv\xc3\xa4lisiss\xc3\xa4 arvokisoissa Urvikon paras sijoitus on 20. sija neliottelussa Birminghamin EM-kilpailuista 2010 ja hypyss\xc3\xa4 Berliinin EM-kilpailuista 2011. \xc3\x85rhusin MM-kisoissa 2006 h\xc3\xa4n oli mukana 26:nneksi sijoittuneessa Suomen joukkueessa. Vuoden 2011 kes\xc3\xa4universiadeissa h\xc3\xa4n oli hypyn karsinnassa kuudes ja neliottelun karsinnassa 17:s, mutta vet\xc3\xa4ytyi loppukilpailuista loukkaantumisen takia._NEWLINE_Oltuaan paras suomalaisnainen vuoden 2011 MM-kilpailuissa Urvikko saavutti ainoana suomalaisena jatkokarsintapaikan Lontoon kes\xc3\xa4olympialaisiin. Jatkokarsintakilpailusta h\xc3\xa4n saavutti henkil\xc3\xb6kohtaisen olympiapaikan. Ennen Urvikkoa suomalaisista telinevoimistelijoista viimeisin olympiatasolla kilpaillut on Mauno Nissinen, joka voimisteli M\xc3\xbcncheniss\xc3\xa4 1972. Suomalaisia naistelinevoimistelijoita puolestaan kilpaili edellisen kerran kes\xc3\xa4olympialaisissa Tokiossa 1964. Urvikko sai naisten neliottelun karsinnassa 48,815 pistett\xc3\xa4, mik\xc3\xa4 ei riitt\xc3\xa4nyt finaalipaikkaan._NEWLINE_Pohjoismaiden mestaruuskilpailuissa Urvikko on voittanut kolme kultaa, yhden hopean ja kolme pronssia. Pohjois-Euroopan mestaruuskisoista Urvikko on voittanut kaksi kultaa, kolme hopeaa ja yhden pronssin._NEWLINE_Urvikon isois\xc3\xa4n is\xc3\xa4, painija Vihtori Urvikko osallistui Tukholman vuoden 1912 kes\xc3\xa4olympialaisiin. Annika Urvikon is\xc3\xa4 Jouko Urvikko pelasi j\xc3\xa4\xc3\xa4kiekkoa kansallisella p\xc3\xa4\xc3\xa4sarjatasolla, ja t\xc3\xa4m\xc3\xa4n is\xc3\xa4 pelasi jalkapalloa._NEWLINE_Urvikko opiskelee liikuntapedagogiikkaa Jyv\xc3\xa4skyl\xc3\xa4ss\xc3\xa4.'